35 yoshdan keyin onalik baxtiga sazovor bo‘lgan o‘zbekistonlik mashhurlar (video)

Ayol kishi uchun ona bo‘lishdan-da ortiqroq baxt yo‘q. Bu baxt kimgadir erta, kimgadir biroz kechroq nasib qiladi. Ayrim ayollar esa o‘g‘il-qizlari ulg‘ayganida go‘dak isini sog‘inib qoladi. O‘zbek san’ati vakillari orasida ham 35 yoshdan keyin farzand ko‘rganlar talaygina. Quyida ular haqida ma’lumot beriladi.

Xosiyat Xusanova
Aktrisa Xosiyat Xusanova o‘g‘li Imronbekni 47 yoshida dunyoga keltirgan. Imronbek bu yil 7 yoshni qarshilaydi.

— Shifokorlar o‘g‘limni dunyoga keltirishimga jiddiy qarshilik qilishgan. Tavakkal — peshonada borini ko‘raman, deganman. Qo‘rqitishlarning asosiy sababi faqatgina yoshim bilan bog‘liq emas, balki 2008-yil dahshatli avtofalokatga uchraganim bo‘lgan. Avariyada tos suyaklarim butkul maydalanib, oyoq sonlarim ikkiga bo‘linib, yuzimning yarmi yo‘q bo‘lib ketgandi. Ikki yil to‘shakka mixlanib, o‘z hojatimga ham yaramay qolgandim. Xullas, shu sabab shifokorlar homilador bo‘lishimga qarshi bo‘lishgan.
To‘shakka mixlanib qolganimda qizimning yolg‘izligini his qilganman. Baribir insonga jigar kerak ekan, deb Allohdan Imronbekni tilab olganman, — deydi aktrisa Xosiyat Xusanova.
Nargiz Yandasheva
Xonanda Nargiz Yandasheva esa 41 yoshida onalik maqomiga erishgan. U tug‘uruqdan keyingi intervyusida, farzandli bo‘lishni 12 yil kutganini ma’lum qilgan. Hozirda uning 4 yoshlik Alibek ismli o‘g‘li bor.

— O‘g‘lim hayotimga nur olib kirdi. Yashashga, ijod qilishga bo‘lgan ishtiyoqim yanada oshdi. Ilgari odamlarning gap so‘zi ham yuragimni og‘ritardi. Xuddi hamma mening befarzandligim haqida gapirayotgandek bo‘lardi. Farzand mitti bo‘lsa-da, oilani mustahkamlaydi. Men bunga hayotimda ko‘p bor amin bo‘ldim, — deydi xonanda Nargiz Yandasheva.
Sevara Nazarxon
Xonanda Sevara Nazarxon 2016-yili qizi Imon Anvarni dunyoga keltirgan. O‘shanda xonanda 40 yoshda edi. Uning qizidan tashqari, Dengiz ismli o‘g‘li ham bor.

“Hamma bolalarimni menga o‘xshatishadi, ammo men ko‘proq ulardek bo‘lishni istayman. Hamisha ulardek mehribon, samimiy va sho‘x bo‘lishni istayman”, — deb yozadi u Instagram sahifasida.
Leyli
Sobiq “Setora” guruhining vakili Leyli 40 yoshida ikkinchi bor ona bo‘lgan. U 2018-yili qizi Salmani dunyoga keltirgan. Ijodkorning Amir ismli o‘g‘li ham bor.

U “Myday TV”ning YouTube kanaliga bergan intervyusida o‘g‘lini dunyoga keltirgan vaqtlarda ishi ko‘pligi sabab, unga yetarlicha e’tibor berolmagani va uni katta qilishda onasi ko‘maklashganini ta’kidlab o‘tgandi.
“Salmada onalik gashtini his qildim, Amir chaqaloqligida buning qanday ekanini bilmagan ekanman”, — dedi xonanda Leyla.
Feruza Latipova
Sobiq “Setora” guruhining yana bir a’zosi Feruza Latipova 2014-yil 38 yoshida qizi Leylani dunyoga keltirdi. Xonandaning Daler ismli o‘g‘li ham bor.

“Men har kuni orzu qilishni, yaratishni, sevishni, zavqlanishni, tabassum qilishni, qo‘shiq aytishni, hayol qilishni, mo‘jizalarga ishonishni va baxtli bo‘lishni xohlayman. Qizim, kasal bo‘lmang va xafa bo‘lmang. Va sizni oldinda ko‘plab buyuk kashfiyotlar va yutuqlar kutmoqda. Barchamiz sizni yaxshi ko‘ramiz”, — deb Instagram sahifasida post qoldirgan xonanda.
Huvaydo Jumayeva
O‘zbekiston davlat Satira teatrining aktrisasi Huvaydo Jumayeva 38 yoshida to‘rtinchi farzandini dunyoga keltirdi.

— 2020-yili kichik o‘g‘lim Muhammadaminni dunyoga keltirgandim. Shunday keyin menga sherik yo‘q, deb qizim biroz o‘ksidi. Shunday keyin unga ham sherik kerak deb Xudodan qiz farzand so‘radim. Yaqinda kenja qizim dunyoga keldi, — deydi aktrisa Huvaydo Jumayeva.
Feruza Sobitova
Aktrisa Feruza Sobitova ham 38 yoshida onalik baxtiga erishgan. U o‘g‘li Imronni 2013-yilda dunyoga keltirgan.

— To‘qqiz yil farzandsizlik alamini chekkanman. Uzoq vaqt homilador bo‘lolmaganman. “Opa-singillar” serialining tug‘uruqxonada tasvirga olinadigan sahnasida rejissor Zamira Begimqulova “Feruza, bu yer chillaxona, yaxshi niyatlar qilavering. Xudo yetkazadi”, deb ko‘p aytgandi. Qo‘limga chaqaloqlarni olib, menga ham bir kuni o‘z bolamni bag‘rimga bosish nasib etsin, deb niyat qilgandim. Ming bor shukr, Alloh nolalarimni eshitib, 2013-yil o‘g‘il farzand ato etdi, — deydi aktrisa Feruza Sobitova.
Feruza Meliboyeva
Aktrisa Feruza Meliboyeva 2021-yili uchinchi bor ona bo‘ldi. U kenja o‘g‘lini 38 yoshida dunyoga keltirdi.

— Onalarimiz “Bolaning ko‘pi yaxshi”, deb bejiz aytishmaydi. O‘g‘il qizimga uka olib kelishni niyat qilgandim, bir yil avval shu niyatimga erishdim. Homiladorlikda o‘ziga yarasha qiyinchiliklar bo‘ldi. Ammo bolani qo‘lga olganda, hammasi unutildi, — deydi aktrisa Feruza Meliboyeva.
Gulchehra Eshonqulova
Ayni kunlarda oilasi bilan AQSHda iste’qomat qilayotgan aktrisa Gulchehra Eshonqulova qizi Sumayyani 37 yoshida dunyoga keltirgan.

“Jonim qizim seni bizga bergan Allohimga behisob shukrlar bo‘lsin”, — deb Instagram sahifasiga qizi bilan tushgan suratini joylagan aktrisa.
Rayhon
Xonanda Rayhon G‘aniyeva 36 yoshida Islom va Imron ismli egizaklarini dunyoga keltirgan. Ammo ma’lum muddat farzandli bo‘lgani bilan bog‘liq ma’lumotni sir tutgandi.

“Bu yangilikni hech kimga aytmagandik, faqat qarindoshlar bilardi. Ikki o‘g‘limdan biri kichikroq tug‘ilgani bois, hozir unisi barokamerada va men judayam xavotirdaman. O‘g‘illarimni Islom va Imron deya nom qo‘ydik!” — deb keyinroq xabar bergandi xonanda.
Tatyana Zayseva

“Via Sharq” guruhi a’zosi Tatyana Zayseva 35 yoshida kenja o‘g‘li Matinni dunyoga keltirgan. Hozirda uning Alixon, Maryam va Matin ismli farzandlari bor.
Jamila G‘ofurova
Aktrisa Jamila G‘ofurova ikki qiz farzandidan so‘ng 36 yoshida o‘g‘il farzandli bo‘lgan. U o‘g‘liga Muhammadmustafo deb ism qo‘ygan.

— O‘g‘illi bo‘lganimni ovoza qilmaganman. Chunki u paytlar karantin vaqtiga to‘g‘ri kelgan. Tug‘uruqxonadan ham oddiygina libos va maxsus pardoz-andozsiz chiqishimizga to‘g‘ri kelgan. Marosimlarni ham oila davrasida, kamtarona qilib o‘tkazishga qaror qildik. Shu bois bu xabarni e’lon qilishga ham zarurat tug‘ilmadi”, — deydi aktrisa.
Lola

Turmush o‘rtog‘i va uch farzandi bilan Moskva shahrida yashayotgan xonanda Lola esa kenja qizi Aishani 35 yoshida dunyoga keltirgan.